THANI กำไรยังแจ๋ว
กล่าวถึงงบการเงินไตรมาส 3 ของ THANI แจ้งออกมาอย่างเป็นทางการเรียบร้อยแล้ว
20 ต.ค. 2561

คุณค่าบริษัท
กล่าวถึงงบการเงินไตรมาส 3 ของ บริษัท ราชธานีลิสซิ่ง จำกัด (มหาชน) หรือ THANI แจ้งออกมาอย่างเป็นทางการเรียบร้อยแล้ว
พบว่าผลการดำเนินงานไตรมาส 3 สิ้นสุดวันที่ 30 กันยายน 2561 บริษัทมีรายได้รวมขยับขึ้นมาอยู่ที่ 963.01 ล้านบาท จากงวดเดียวกันของปีก่อน 839.71 ล้านบาท ซึ่งเกิดจากรายได้ดอกเบี้ยจากสัญญาเช่าซื้อเพิ่มขึ้น รายได้ดอกเบี้ยจากสัญญาเช่าการเงินเพิ่มขึ้น และรายได้ค่าธรรมเนียมและบริการเพิ่มขึ้น ส่งผลให้บริษัทมีกำไรขยับขึ้นมาอยู่ที่ 430.47 ล้านบาท หรือ 0.14 บาทต่อหุ้น จากงวดเดียวกันของปีก่อน 301.99 ล้านบาท หรือ 0.10 บาทต่อหุ้น
ผลดังกล่าวส่งผลให้ผลการดำเนินงานงวด 9 เดือน สิ้นสุดวันที่ 30 กันยายน 2561 บริษัทมีรายได้รวมขยับขึ้นมาอยู่ที่ 2,816.98 ล้านบาท จากงวดเดียวกันของปีก่อน 2,438.46 ล้านบาท ส่งผลให้บริษัทมีกำไรขยับขึ้นมาอยู่ที่ 1,185.85 ล้านบาท หรือ 0.39 บาทต่อหุ้น จากงวดเดียวกันของปีก่อน 805.80 ล้านบาท หรือ 0.27 บาทต่อหุ้น ซึ่งถือว่าบริษัทได้ปัจจัยหนุนจากสินเชื่อที่ขยายตัวอย่างแข็งแกร่งและระดับการตั้งสำรองที่ลดลง
ดังนั้นจากผลกำไรสุทธิในช่วงไตรมาส 3 และงวด 9 เดือนออกมาแข็งแกร่ง ทำให้นักวิเคราะห์ บล.เอเชีย เวลท์ คาดการกำไรสุทธิไตรมาส 4 ปี 2561 ของ THANI มีแนวโน้มขยายตัวจากงวดเดียวกันของปีก่อนต่อเนื่อง เนื่องจากเป็นไปตามช่วงไฮซีซั่น อีกทั้งเห็นความจำเป็นในการตั้งสำรองในระดับสูงของบริษัทลดลง หลังจากก่อนหน้านี้ บริษัทได้เร่งตั้งสำรองทั่วไปแล้ว
นอกจากนี้ โมเดลภายในของ THANI บ่งบอกว่าระดับสำรองในปัจจุบันค่อนข้างเพียงพอต่อการรองรับมาตรฐานบัญชีใหม่ IFRS 9 แล้ว และยังคงสมมติฐานการเติบโตของสินเชื่อปี 2561 ที่ 20% นอกจากนี้ ปรับคาดการณ์อัตราส่วนการตั้งสำรองต่อสินเชื่อเฉลี่ย (Credit cost) ลง 25bps เป็น 100bps โดยรวมแล้ว ทำให้ปรับประมาณการกำไรสุทธิปี 2561 ขึ้น 6% เป็น 1.6 พันล้านบาท
อีกทั้งมีการปรับคำแนะนำขึ้นเป็น “ซื้อ” จากถือ และปรับไปใช้ราคาเป้าหมายปี 2562 ที่ 10.40 บาท คำนวณจาก PER ที่เหมาะสมที่ 18 เท่า และประมาณการ EPS ปี 2562 ที่ 0.56 บาท หุ้น THANI ค่อนข้างน่าสนใจสำหรับกลยุทธ์ Domestic play เนื่องจากคาดว่าบริษัทจะได้รับประโยชน์จากการเร่งการลงทุนทั้งภาครัฐและภาคเอกชน ซึ่งจะส่งผลต่อความต้องการรถบรรทุกที่เพิ่มขึ้นตามมาด้วย
…
ผู้ถือหุ้นรายใหญ่
รายชื่อกรรมการ